b'\n_START_ARTICLE_\nVorup\xc3\xb8r Mole\n_START_PARAGRAPH_\nVorup\xc3\xb8r Mole er en l\xc3\xa6mole p\xc3\xa5 landingspladsen i N\xc3\xb8rre Vorup\xc3\xb8r\n_START_SECTION_\nHistorie\n_START_PARAGRAPH_\nTil stor skuffelse for fiskerne i Vorup\xc3\xb8r foreslog en havnekommission i 1897, at en l\xc3\xa6mole burde bygges i Klitm\xc3\xb8ller. Fra starten af 1890\'erne indledte Fiskercompagniet og den nystartede Fiskeriforening forhandlinger med staten om anl\xc3\xa6g af en l\xc3\xa6mole i Vorup\xc3\xb8r med det form\xc3\xa5l at forbedre mulighederne for fiskeriet, selv under vanskelige forhold. Sagen trak ud, bl.a. fordi den dav\xc3\xa6rende havnekommission var i tvivl om det rentable i foretagendet. Jens Munk-Poulsen skrev pjecen "Hvor b\xc3\xb8r Molen ligge?", og han argumenterede for at molen burde bygges i Vorup\xc3\xb8r, bl.a. fordi fiskeriudbyttet var ti gange st\xc3\xb8rre end i Klitm\xc3\xb8ller, hvilket han p\xc3\xa5viste via statistik fra Fiskeriberetningen. Fra samme sted p\xc3\xa5viste han, at fiskeriudbyttet i Vorup\xc3\xb8r i \xc3\xa5ret 1898-1899 svarede til udbyttet i Lild, Hansted, Klitm\xc3\xb8ller, Agger, Harbo\xc3\xb8re, Fjaltring, Husby, S\xc3\xb8nder-Lyngvig og Nymindegab \xe2\x80\x93 tilsammen. Hanstholm, Klitm\xc3\xb8ller og Vorup\xc3\xb8r l\xc3\xa5 i konkurrence om l\xc3\xa6molen. I Folketinget trak Hanstholm og Vorup\xc3\xb8r sig sejrrigt ud af dysten, da det blev vedtaget at bygge l\xc3\xa6moler i de to byer, sammen med beslutningen om opf\xc3\xb8relsen af en havn i Skagen. Byggeriet p\xc3\xa5begyndtes i 1904, bl.a. med hj\xc3\xa6lp fra Titan som var den n\xc3\xa6stst\xc3\xb8rste kran i verden. Vorup\xc3\xb8r havde nu badehotel, to k\xc3\xb8bm\xc3\xa6nd og en b\xc3\xa5dbygger._NEWLINE_Molen flyttede et stort antal fiskere fra S\xc3\xb8nder Vorup\xc3\xb8r til N\xc3\xb8rre Vorup\xc3\xb8r pga. den bedre landingsplads, og N\xc3\xb8rre Vorup\xc3\xb8r blev nu den store af de to Vorup\xc3\xb8rer. _NEWLINE_Den 6. august 1908 bes\xc3\xb8gte kong Frederik VIII og dronning Louise af Sverige-Norge N\xc3\xb8rre Vorup\xc3\xb8r for at besigtige molebyggeriet. Ved samme anledning blev Jens Munk-Poulsen tildelt Dannebrogsm\xc3\xa6ndenes H\xc3\xa6derstegn for sin indsats i fiskeriets tjeneste. Molen stod f\xc3\xa6rdig til indvielse i 1911._NEWLINE_Molen blev moderniseret i 1975-1977.\n_START_SECTION_\nHavnen der aldrig kom\n_START_PARAGRAPH_\nDen 22. juni 1907 bes\xc3\xb8gte Finansudvalget Vorup\xc3\xb8r for at besigtige molebyggeriet, hvilket skabte landsd\xc3\xa6kkende mediebev\xc3\xa5genhed. Vorup\xc3\xb8r Fiskeriforening fremlagde en plan for en havn, lavet sammen med Ingeni\xc3\xb8rfirmaet Saabye som arbejdede med molen. Jens Munk-Poulsen fremlagde planen for en havn p\xc3\xa5 56 tdr. land, svarende til Frederikshavn, og til en pris p\xc3\xa5 7-8 millioner kr. Den 5. december samme \xc3\xa5r anbefalede Dansk Fiskeriforenings Vestkysthavne-udvalg, at Vorup\xc3\xb8r var stedet for en havn, efter at Skagen Havn stod f\xc3\xa6rdig._NEWLINE_I 1916 kom en bet\xc3\xa6nkning fra Havnekommissionen om, at en havn burde anl\xc3\xa6gges med en dybde p\xc3\xa5 10-12 meter for at sikre den mod tilsanding, og \xc3\xa5ret efter frems\xc3\xa6ttes der forslag om anl\xc3\xa6g af en mindre havn til 4.2 millioner over 5 \xc3\xa5r i Hirtshals, og en st\xc3\xb8rre til 11.4 millioner over 15 \xc3\xa5r ved Hanstholm. Havnebyggeriet tr\xc3\xa5dte vande indtil Hanstholm Havn indviedes i 1967.'